**Ngohe Aromatawai: He pūeru, he kākahu**

**Paerewa Paetae Hangarau 91776:** Te whakaputa i tētahi hua hangarau kākahu hei whakaea i tētahi take hangarau motuhake

**Aronga:** Hangarau 2.7B v1

**Whiwhinga:** 6

**Te Horopaki**

Ko tāu mahi he whakaputa i tētahi hua hangarau kākahu mā te kiritaki ka tautohua.

Me riwha i a koe tētahi take te tautohu, tētahi tauira te hanga, te whakamātautau me te panoni mehemea he take kia panonihia, me te hua hangarau kākahu te hanga.

Ka aromatawaingia te hua kua whakaputaina i runga i te āhua o te kounga o tana hanga, tana whakamahinga me te āhua o tana whakaea i tētahi take hangarau motuhake.

**Hei Mahi**

1. Tautohua tētahi take hangarau motuhake hei whakaea māu. Me ui ētahi o te rōpū kiritaki māna taua hua.
2. Tuhia tētahi tauaki, whakamahia rānei tētahi kua tuhia kētia, ā, e hāngai ana.
3. Whiriwhiria ngā rauemi e hiahiatia ana, kātahi ka huri ki te hanga tauira.
4. Whakamātauria te tauira, arotakengia ōna painga me ōna hapa, ā, panonihia mēnā rā he take kia pēnā.
5. Whakaputaina te hua hangarau kākahu.
6. Me whakakōnae āu mahi katoa hei taunaki i āu whakataunga me āu mahi.

Kei wareware, me āta whakarite te roanga o te wā e tutuki pai ai ngā mahi katoa.

**Taunakitanga: Hangarau 91776 He pūeru, he kākahu**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka puta tētahi hua hangarau kākahu.  Ka whakaea i tētahi take hangarau motuhake i runga i tā te tauaki i tohu ai.  *Hei tauira:*  *I hiahia te rōpū whakaari o te kura ki ētahi kākahu e hāngai ana ki ngā kiripuaki o te whakaari e whakarite ana rātou mō Ranginui rāua ko Papatūānuku.*  *Kua hoahoatia, kua tuituia hoki tētahi kākahu whakaari hei mau mā tētahi o te rōpū whakaari o te kura.* | Ka whaitake te hua hangarau kākahu, arā ka kitea ētahi wāhanga o te kounga o te hua hangarau kākahu ka puta.  *Hei tauira:*  *Kua whiriwhiria he muka, he papanga kounga kia pai ai tā ngā kaiwhakaari mau mō ngā pō katoa o te whakaari.*  *Kua āta whakaaro ki te māmā o te mau me te tango.*  *Kei te kitea ngā pūmanawa o ngā kiripuaki i roto i ngā kākahu.* | Ka hāngai pū te hua hangarau kākahu ki te tauaki, arā:   * ka arotake i ngā āhuatanga me whakarerekē, me whakatikatika, me whakahou rānei. * ka kitea te kounga o te hua hangarau kākahu ka puta. * ka whakaaturia he wairua auaha i roto i te whakaputanga o te hua hangarau kākahu.   *Hei tauira:*  *Kua tukuna ngā kākahu kia whakamātauria e ngā kaiwhakaari, kua arotakengia te pai, kua hoki ki te panoni i ētahi āhuatanga.*  *He kounga te muka, he hāngai hoki ngā tae me ngā hanga ki a Rangi rāua ko Papa me ērā atu kiripuaki matua.* |